
RAPORT 

asupra Proiectului de Lege privind aprobarea Ordonanței de urgență a Guvernului nr. 193/2020 pentru modificarea și completarea Ordonanței Guvernului nr. 4/2019 privind reorganizarea sistemului național de clasificare a carcaselor de bovine, porcine și ovine, precum și monitorizarea, controlul și raportarea prețurilor de piață ale carcaselor și ale animalelor vii (PLx.32/2021)

În conformitate cu prevederile art. 94 și 115 alin.(3) din Regulamentul Camerei Deputaţilor, republicat, cu modificările și completările ulterioare,  Comisia  pentru agricultură, silvicultură, industrie alimentară şi servicii specifice, a fost sesizată spre dezbatere în  fond, în procedură de urgență, cu Proiectul de Lege privind  aprobarea Ordonanței de urgență a Guvernului nr. 193/2020 pentru modificarea și completarea Ordonanței Guvernului nr. 4/2019 privind reorganizarea sistemului național de clasificare a carcaselor de bovine, porcine și ovine, precum și monitorizarea, controlul și raportarea prețurilor de piață ale carcaselor și ale animalelor vii, înregistrat la Comisia pentru agricultură cu nr. 4c-5/64/02.02.2021.
Senatul, în calitate de primă Cameră sesizată, a adoptat proiectul de lege pentru aprobarea ordonanței de urgență ca urmare a depășirii termenului de adoptare, potrivit art.115 alin.(5) din Constituția României, republicată, în ședința din data de  28.02.2021. 
Camera Deputaţilor este Cameră decizională, potrivit prevederilor art.75 din Constituţia României şi ale art.91 (9) pct.1 din Regulamentul Camerei Deputaţilor, republicat, cu modificările și completările ulterioare.
Consiliul Legislativ a avizat favorabil  proiectul de ordonanță de urgență, cu observații și propuneri,  conform avizului nr. 1123/04.11.2020.
Comisia pentru tehnologia informațiilor și comunicațiilor a avizat favorabil proiectul de lege, conform avizului nr. 4c-19/14/09.02.2021.
Comisia juridică, de disciplină și imunități a avizat favorabil proiectul de lege, conform avizului nr. 4c-13/102/10.02.2021.

Comisia pentru industrii și servicii a avizat favorabil proiectul de lege, conform avizului nr. 4c-3/59/16.02.2021.

Proiectul de lege are ca obiect reglementarea, modificarea şi completarea Ordonanţei Guvernului nr.4/2019, în vederea reorganizării sistemului de clasificare la nivel naţional şi, respectiv, a elaborării legislaţiei subsecvente de ordin secundar şi terţiar, care să asigure pe de o parte, continuitatea funcţionării sistemului de clasificare a carcaselor, iar pe de altă parte, preluarea şi implementarea în legislaţia naţională a regulamentelor europene în materie, în contextul îndeplinirii obligaţiilor ce revin României, în calitatea sa de stat membru al Uniunii Europene.
În conformitate cu prevederile art.61 din Regulamentul Camerei Deputaţilor, republicat, cu modificările și completările ulterioare,  Comisia pentru agricultură, silvicultură, industrie alimentară şi servicii specifice a dezbătut proiectul de lege în ședința din data de 23  februarie 2021.
La dezbateri, în conformitate cu prevederile art. 55 și 56 din Regulamentul Camerei Deputaților, republicat, cu modificările și completările ulterioare a participat în calitate de invitat: domnul Mihai Neagu, consilier superior - Ministerul Agriculturii și Dezvoltării Rurale. 
Membrii Comisiei au fost prezenți la lucrări conform listei de prezență.

În urma dezbaterilor, Comisia pentru agricultură, silvicultură, industrie alimentară și servicii specifice a propus, cu unanimitatea voturilor celor prezenți, adoptarea proiectului de lege, în forma adoptată de Senat.
Proiectul de lege face parte din categoria legilor ordinare.

